JAVNA NABAVA 


sukobom interesa pri sklapanju ugovora o javnoj nabavi smatrali su 
se sljedeći odnosi naručitelja i gospodarskih subjekata: 

1. ako predstavnik naručitelja istovremeno obavlja upravljačke 
poslove u gospodarskom subjektu, ili 

2. ako je predstavnik naručitelja vlasnik poslovnog udjela, dionica 
odnosno drugih prava temeljem kojih sudjeluje u upravljanju 
odnosno u kapitalu tog gospodarskog subjekta s više od 0,5%. 
Posljedično, naručitelji ne smiju sklapati ugovore o javnoj nabavi 

s gospodarskim subjektima s kojima su u sukobu interesa, u svojstvu 
ponuditelja i člana zajednice ponuditelja. Takvi gospodarski subjekti 
ne smiju biti niti podizvoditelji odabranom ponuditelju. 


Primjer iz prakse: Postoji li sukob interesa u slučaju kada je 
predstavnik naručitelja istodobno zaposlenik ponuditelja (na po¬ 
ziciji viši savjetnik), koji međutim ne obavlja upravljačke poslove 
u tom subjektu? 

Naručitelj je proveo otvoreni postupak javne nabave u kojem 
je zaprimio samo jednu ponudu ponuditelja DSU d.o.o. Predstavnik 
naručitelja GK, u funkciji člana Skupštine, Izvršnog odbora i Koor¬ 
dinacije udruge, istodobno je zaposlenik u tvrtki ponuditelja, na 
poziciji viši savjetnik. Isti nema udjele u navedenom gospodarskom 
subjektu. Navedena osoba ne obavlja upravljačke poslove u istom 
gospodarskom subjektu te nije ovlašteni predstavnik naručitelja 
u postupku javne nabave. Isti također nije član tima savjetnika u 
sklopu ponude ponuditelja DSU d.o.o. 

Naručitelj pita može li se činjenica da je navedeni predstavnik 
naručitelja ujedno i zaposlenik ponuditelja na poziciji viši savjetnik, 
smatrati sukobom interesa u smislu članka 13. Zakona. (...) 

Sukladno odredbi članka 13. stavka 2. Zakona „predstavnikom 
naručitelja u smislu istoga članka smatra se: 1. čelnik tijela naru¬ 
čitelja, član upravnog ili nadzornog tijela naručitelja, 2. ovlašteni 
predstavnici naručitelja u pojedinom postupku javne nabave iz 
članka 24. ovoga Zakona, i 3. druge osobe iz članka 24. stavka 5. 
ovoga Zakona koje imaju utjecaj na odlučivanje naručitelja u poje¬ 
dinom postupku javne nabave". 

Temeljem svega navedenoga iznosi se mišljenje da G.K., kao 
predstavnik naručitelja u smislu članka 13. stavka 2. točke 1. Zakona 
(tj. član Skupštine, Izvršnog odbora i Koordinacije udruge), obzirom 
na to da isti ne obavlja upravljačke poslove u gospodarskom su¬ 
bjektu DSU d.o.o., a niti je vlasnik poslovnog udjela dionica odno¬ 
sno drugih prava temeljem kojih sudjeluje u upravljanju odnosno 
u kapitalu tog gospodarskog subjekta, u opisanom slučaju, kao za¬ 
poslenik u tvrtki ponuditelja, nije u sukobu interesa u smislu članka 
13. Zakona o javnoj nabavi. (Mišljenje MINGO, travanj 2015.) 

Primjer iz prakse: Postoji li sukob interesa u slučaju kada je 
čelnik tijela ponuditelja, u bračnom srodstvu sa čelnikom stručne 
službe za pripremu dokumentacije za nadmetanje i provedbu 
postupka javne nabave naručitelja i/ili ovlašteni predstavnik 
naručitelja? 

Postoji li sukob interesa u slučaju kada je čelnik tijela ponudi¬ 
telja, udruge osnovane od strane više jedinica lokalne i područne 
(regionalne) samouprave, u bračnom srodstvu sa čelnikom stručne 
službe za pripremu dokumentacije za nadmetanje i provedbu 
postupka javne nabave naručitelja i/ili ovlašteni predstavnik naru¬ 
čitelja. 

U opisanom slučaju bračni drug čelnika udruge, koji nije od¬ 
govorna osoba naručitelja već čelnik stručne službe za pripremu 
dokumentacije za nadmetanje i provedbu postupka javne nabave 
naručitelja i/ili ovlašteni predstavnik naručitelja, iako je predstav¬ 


nik naručitelja u smislu čl. 13. st. 2. toč. 2. i 3. Zakona (ovlašteni 
predstavnik naručitelja u pojedinom postupku javne nabave odno¬ 
sno osoba iz čl. 24. st. 5. Zakona, koja ima utjecaj na odlučivanje 
naručitelja u pojedinom postupku javne nabave), nije predstavnik 
naručitelja u smislu čl. 13. st. 2. toč. 1. Zakona, tj. nije čelnik tijela 
naručitelja odnosno član upravnog ili nadzornog tijela naručitelja. 

U smislu naprijed navedenoga, čelniktijela ponuditelja (udruge) 
iz opisanog primjera nije povezana osoba predstavnika naručitelja 
u smislu čl. 13. st. 4. Zakona te se u konkretnom slučaju ne radi o 
sukobu interesa u smislu čl. 13. Zakona o javnoj nabavi. 

Međutim, preporuka je naručiteljima da i u slučajevima kada 
se ne radi o sukobu interesa u smislu čl. 13. Zakona, ali se radi o 
takvim odnosima predstavnika naručitelja i gospodarskih subjeka¬ 
ta koji mogu izazvati sumnje u zakonito postupanje u pojedinom 
postupku javne nabave, postupe na odgovarajući način s ciljem 
otklanjanja sumnje u postupanje osoba uključenih u pripremu i 
provedbu postupaka javne nabave. (Mišljenje Ministarstva gospo¬ 
darstva, od 23. veljače 2012.) 


Primjer iz prakse: Smatra li se da povezana osoba predstav¬ 
nika naručitelja, koja je prokurist u trgovačkom društvu, obavlja 
upravljačke poslove u tom gospodarskom subjektu? 

Zakon o trgovačkim društvima, u čl. 240. st. 1. i čl. 422. pro¬ 
pisuje da Uprava vodi poslove trgovačkog društva. S druge strane 
prokurist je osoba kojoj je dana prokura kao posebna trgovačka 
punomoć. Prokuru može dati pravna odnosno fizička osoba koja 
je trgovac u smislu Zakona o trgovačkim društvima. Prokura se 
daje na način predviđen izjavom o osnivanju društva ili društvenim 
ugovorom odnosno statutom trgovačkoga društva. 

Člankom 47. st. 1. istoga Zakona propisan je sadržaj i opseg 
ovlasti iz prokure. U tom smislu prokurist može sklapati sve ugo¬ 
vore i poduzimati sve pravne radnje u ime i za račun trgovačkoga 
društva i zastupati ga u postupcima pred upravnim i drugim držav¬ 
nim organima, ustanovama s javnopravnim ovlastima te državnim 
i izabranim sudovima. 

Temeljem navedenoga, uzimajući u obzir da upravljačka funk¬ 
cija u trgovačkom društvu pripada Upravi društva koja društvom 
upravlja na vlastitu odgovornost, da je prokurist osoba koja odre¬ 
đene poslove propisane Zakonom o trgovačkim društvima obavlja 
temeljem punomoći, tj. prokure koju mu daje pravna odnosno 
fizička osoba koja je trgovac u smislu istoga Zakona, mišljenja 
smo da prokurist nije osoba koja obavlja upravljačke poslove u 
gospodarskom subjektu. (Mišljenje Ministarstva gospodarstva od 
2. ožujka 2012.) 


4. ŠTO SE SMATRA SUKOBOM INTERESA PREMA ZJN 

2016.? 

Institut sukoba interesa, kako je uređen novim Zakonom o javnoj 
nabavi, u bitnome sadrži rješenja navedenoga pitanja na način kako 
je to bilo uređeno člankom 13. prethodnog Zakona o javnoj nabavi, 
s time da su pojedina pitanja detaljnije regulirana (npr. pitanje tko 
su predstavnici naručitelja; pitanje kruga srodnika predstavnika 
naručitelja i si.). 

Također, odredbe članaka 75. do 83. ZJN 2016., kojima su ure¬ 
đena pitanja sukoba interesa pri sklapanju ugovora o javnoj nabavi, 
u velikoj mjeri korespondiraju s odredbama novih direktiva EU, 
koje reguliraju pitanje sukoba interesa. Rečenim odredbama Zakona 
određuje se koji odnosi naručitelja i gospodarskog subjekta se srna- 

